CELEX: 32022D0174
Language: fi
Date: 2022-02-08 00:00:00
Title: Komission täytäntöönpanopäätös (EU) 2022/174, annettu 8 päivänä helmikuuta 2022, Ison-Britannian ja Pohjois-Irlannin yhdistyneessä kuningaskunnassa oleviin keskusvastapuoliin sovellettavan sääntelykehyksen vastaavuuden vahvistamisesta määräajaksi Euroopan parlamentin ja neuvoston asetuksen (EU) N:o 648/2012 mukaisesti (ETA:n kannalta merkityksellinen teksti)

9.2.2022   
               
               
                  FI
               
               
                  Euroopan unionin virallinen lehti
               
               
                  L 28/40
               
            
         KOMISSION TÄYTÄNTÖÖNPANOPÄÄTÖS (EU) 2022/174,
         annettu 8 päivänä helmikuuta 2022,
         Ison-Britannian ja Pohjois-Irlannin yhdistyneessä kuningaskunnassa oleviin keskusvastapuoliin sovellettavan sääntelykehyksen vastaavuuden vahvistamisesta määräajaksi Euroopan parlamentin ja neuvoston asetuksen (EU) N:o 648/2012 mukaisesti
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (1) ja erityisesti sen 25 artiklan 6 kohdan,
         sekä katsoo seuraavaa:
         
                     (1)
                  
                  
                     Ison-Britannian ja Pohjois-Irlannin yhdistynyt kuningaskunta, jäljempänä ’Yhdistynyt kuningaskunta’, ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan mukaisesti. Unioni ja Yhdistynyt kuningaskunta pääsivät 17 päivänä lokakuuta 2019 yhteisymmärrykseen erosopimuksesta (2) ja sen Irlantia ja Pohjois-Irlantia koskevasta tarkistetusta pöytäkirjasta sekä tarkistetusta poliittisesta julistuksesta (3). Kyseisen sopimuksen nojalla ja sen jälkeen, kun Yhdistyneen kuningaskunnan parlamentin alahuone ratifioi sopimuksen, Euroopan parlamentti hyväksyi sen ja neuvosto teki sen, Yhdistyneestä kuningaskunnasta tuli kolmas maa 1 päivänä helmikuuta 2020, ja unionin oikeutta lakattiin soveltamasta Yhdistyneeseen kuningaskuntaan ja Yhdistyneessä kuningaskunnassa 31 päivänä joulukuuta 2020.
                  
               
                     (2)
                  
                  
                     Keskusvastapuolimääritys lisää markkinoiden läpinäkyvyyttä sekä vähentää luottoriskejä ja häiriöiden leviämisriskejä tilanteissa, joissa yksi tai useampi keskusvastapuolen osallistujista laiminlyö maksunsa. Sen vuoksi tällaisten palvelujen tarjoaminen on rahoitusvakauden turvaamisen kannalta ratkaisevan tärkeää. Keskusvastapuolten määrittämät rahoitusvälineet ovat olennaisen tärkeitä myös rahoituksen välittäjien ja niiden asiakkaiden kannalta esimerkiksi silloin, kun pyritään suojautumaan korkoriskeiltä; tämä vaikuttaa unionin reaalitalouden toimintaan.
                  
               
                     (3)
                  
                  
                     Liikkeessä oleva OTC-johdannaisten nimellismäärä oli Kansainvälisen järjestelypankin mukaan 31 päivänä joulukuuta 2020 maailmanlaajuisesti noin 477 biljoonaa euroa, ja tästä määrästä korkojohdannaisten osuus oli noin 80 prosenttia ja valuuttajohdannaisten osuus lähes 17 prosenttia. Kaikista OTC-johdannaisista yli 30 prosenttia on euromääräisiä ja unionin muiden valuuttojen määräisiä. OTC-johdannaisten keskusvastapuolimäärityksen markkinat ovat erittäin keskittyneet, mikä pätee erityisesti euromääräisten OTC-korkojohdannaisten keskusvastapuolimääritykseen, sillä yli 90 prosenttia näistä johdannaisista määritetään yhdessä Yhdistyneeseen kuningaskuntaan sijoittautuneessa keskusvastapuolessa, jäljempänä ’Yhdistyneen kuningaskunnan keskusvastapuoli’.
                  
               
                     (4)
                  
                  
                     Tilanteessa, jossa näin merkittävä määrä unionin valuuttojen määräisiä finanssitransaktioita määritetään Yhdistyneen kuningaskunnan keskusvastapuolten kautta, Yhdistyneen kuningaskunnan ero sisämarkkinoista ja siihen liittyvästä unionin sääntely-, valvonta- ja täytäntöönpanokehyksestä on aiheuttanut suuria haasteita unionin ja jäsenvaltioiden viranomaisille rahoitusvakauden turvaamisessa.
                  
               
                     (5)
                  
                  
                     Komissio antoi 21 päivänä syyskuuta 2020 täytäntöönpanopäätöksen (EU) 2020/1308 (4), jotta voidaan puuttua rahoitusvakauteen mahdollisesti kohdistuviin riskeihin, joita saattaa aiheutua Yhdistyneen kuningaskunnan keskusvastapuolten unionin määritysosapuolille ja asiakkaille tarjoamissa johdannaisten määrityksissä ilmenneiden äkillisten häiriöiden seurauksena. Kyseisessä päätöksessä todetaan, että Yhdistyneen kuningaskunnan keskusvastapuoliin sovellettavan sääntelykehyksen katsotaan vastaavan asetuksessa (EU) N:o 648/2012 säädettyjä vaatimuksia. Kyseistä päätöstä sovelletaan vain rajoitetun ajan, ja sen voimassaolo päättyy 30 päivänä kesäkuuta 2022.
                  
               
                     (6)
                  
                  
                     Komissio on antanut Euroopan parlamentille, neuvostolle ja EKP:lle useita tiedonantoja Yhdistyneen kuningaskunnan unionista eroamisen vaikutuksista, mukaan lukien läpinäkyvyyden, vakauden ja häiriönsietokyvyn lisäämistä koskeva tiedonanto (5). Kyseisessä tiedonannossa selvänä odotuksena on, että unionin määritysosapuolet vähentävät niihin Yhdistyneen kuningaskunnan keskusvastapuoliin liittyviä vastuitaan ja riippuvuuttaan, jotka ovat järjestelmän kannalta tärkeitä unionille. Tällaisia ovat erityisesti OTC-johdannaisvastuut, jotka ovat euromääräisiä ja unionin muiden valuuttojen määräisiä.
                  
               
                     (7)
                  
                  
                     Tiedonannon antamisen jälkeen komissio perusti vuoden 2021 alussa työryhmän käsittelemään mahdollisuuksia ja haasteita, jotka liittyvät johdannaisten määrityksen siirtämiseen Yhdistyneestä kuningaskunnasta unioniin. Työryhmä keskittyi siihen, miten voidaan vähentää unionin liiallista riippuvuutta Yhdistyneeseen kuningaskuntaan sijoittautuneiden keskusvastapuolten tarjoamista määrityspalveluista, kartoittaa mahdollisia esteitä Yhdistyneen kuningaskunnan keskusvastapuoliin liittyvien vastuiden vähentämiselle, löytää tapoja poistaa tällaiset esteet ja kannustaa siirtämään määrityspalveluja unioniin sijoittautuneille keskusvastapuolille.
                  
               
                     (8)
                  
                  
                     Työryhmän keskusteluissa todettiin, että joitakin Yhdistyneen kuningaskunnan keskusvastapuolissa määritettyjä transaktioita ei yksinkertaisesti voida määrittää muualla tässä vaiheessa ja että unionin oman määrityskapasiteetin kehittämiseksi ja unionin markkinatoimijoiden järjestelmän kannalta merkittäviin Yhdistyneen kuningaskunnan keskusvastapuoliin liittyvien liiallisten vastuiden vähentämiseksi tulevina vuosina tarvitaan eri toimenpiteiden yhdistelmää. Näiden keskustelujen perusteella täytäntöönpanopäätöksen (EU) 2020/1308 voimassaolon päättymispäivä on liian aikainen, jotta unionin määrityskapasiteetti voitaisiin kehittää riittävälle tasolle. Koska kyseisen päätöksen antamisen perusteet eivät ole muuttuneet eli rahoitusvakauteen kohdistuvien mahdollisten riskien välttämiseksi siinä tapauksessa, että unionin määritysosapuolten pääsy Yhdistyneen kuningaskunnan keskusvastapuoliin häiriintyy äkillisesti, on tarpeen hyväksyä tämä päätös, jolla jatketaan rajoitetuksi ajaksi sen tunnustamista, että keskusvastapuoliin Yhdistyneessä kuningaskunnassa sovellettava sääntelykehys vastaa asetuksella (EU) N:o 648/2012 perustettua kehystä.
                  
               
                     (9)
                  
                  
                     Asetuksen (EU) N:o 648/2012 25 artiklan 6 kohdan mukaan kolmen ehdon on täytyttävä, jotta voidaan katsoa, että kolmannen maan oikeudelliset ja valvontajärjestelyt, joita sovelletaan kyseisessä kolmannessa maassa toimiluvan saaneisiin keskusvastapuoliin, vastaavat mainitussa asetuksessa säädettyjä järjestelyjä.
                  
               
                     (10)
                  
                  
                     Ensinnäkin kolmannen maan oikeudellisilla ja valvontajärjestelyillä on varmistettava, että kyseisessä kolmannessa maassa olevat keskusvastapuolet noudattavat oikeudellisesti sitovia vaatimuksia, jotka vastaavat asetuksen (EU) N:o 648/2012 IV osastossa säädettyjä vaatimuksia. Yhdistynyt kuningaskunta on sisällyttänyt asiaa koskevat asetuksen (EU) N:o 648/2012 säännökset kansalliseen lainsäädäntöönsä siitä päivästä alkaen, jona Yhdistynyt kuningaskunta eroaa unionista (6), joten Yhdistyneen kuningaskunnan kansallisen lainsäädännön voidaan katsoa vastaavan asetuksen (EU) N:o 648/2012 IV osastossa säädettyjä vaatimuksia.
                  
               
                     (11)
                  
                  
                     Toiseksi kolmannen maan oikeudellisilla ja valvontajärjestelyillä on varmistettava, että kyseiseen kolmanteen maahan sijoittautuneet keskusvastapuolet ovat jatkuvasti tehokkaan valvonnan ja täytäntöönpanon seurannan alaisia. Yhdistyneen kuningaskunnan keskusvastapuolet olivat 31 päivään joulukuuta 2020 Englannin keskuspankin valvonnan alaisia, kuten Yhdistyneen kuningaskunnan kansallisessa lainsäädännössä vahvistetaan asetuksen (EU) N:o 648/2012 mukaisesti (7). Osana asetuksen (EU) N:o 648/2012 sisällyttämistä Yhdistyneen kuningaskunnan kansalliseen lainsäädäntöön Englannin keskuspankki on edelleen vastuussa keskusvastapuolten valvonnasta kyseisen päivämäärän jälkeen, eikä kyseiseen valvontaan ole suunnitteilla merkittäviä muutoksia.
                  
               
                     (12)
                  
                  
                     Kolmannen ehdon mukaan kolmannen maan oikeudelliseen kehykseen on kuuluttava tehokas vastaava järjestelmä sellaisten keskusvastapuolten tunnustamiseksi, jotka ovat saaneet toimiluvan kyseisen kolmannen maan oikeusjärjestyksen nojalla. Yhdistynyt kuningaskunta on sisällyttänyt asetuksen (EU) N:o 648/2012 25 artiklassa säädetyn vastaavuusjärjestelmän keskeiset osat kansalliseen lainsäädäntöönsä. Yhdistynyt kuningaskunta on kuitenkin ottanut käyttöön väliaikaisen tunnustamisen järjestelmän, jolla keskeytetään asetukseen (EU) N:o 648/2012 tehtävien keskeisten muutosten soveltaminen vähintään kolmeksi vuodeksi. Kyseisessä väliaikaista tunnustamista koskevassa järjestelmässä Englannin keskuspankille annetaan myös laaja harkintavalta peruuttaa väliaikainen tunnustaminen, mikä aiheuttaa oikeudellista epävarmuutta järjestelmässä tunnustetuille keskusvastapuolille. Tästä epävarmuudesta huolimatta kolmannen edellytyksen voidaan katsoa täyttyvän tässä vaiheessa.
                  
               
                     (13)
                  
                  
                     Koska näiden kolmen edellytyksen katsotaan täyttyvän, Yhdistyneen kuningaskunnan oikeudellisten ja valvontajärjestelyjen, joita sovelletaan 31 päivänä joulukuuta 2020 jo perustettuihin ja toimiluvan saaneisiin Yhdistyneen kuningaskunnan keskusvastapuoliin, olisi katsottava vastaavan asetuksessa (EU) N:o 648/2012 säädettyjä vaatimuksia.
                  
               
                     (14)
                  
                  
                     Tämä päätös perustuu tällä hetkellä komission saatavilla oleviin tietoihin Yhdistyneen kuningaskunnan keskusvastapuoliin sovellettavista oikeudellisista ja valvontajärjestelyistä. Näiden järjestelyjen olisi katsottava vastaavan toisiaan vain siltä osin kuin Yhdistyneen kuningaskunnan kansallisessa lainsäädännössä keskusvastapuoliin sovellettavat vaatimukset säilytetään, niitä sovelletaan ja ne pannaan täytäntöön. Vastaavuuden tunnustaminen voidaan säilyttää vain, jos Yhdistyneen kuningaskunnan sääntely- ja valvontakehyksen mahdolliset tulevat muutokset eivät vaikuta kielteisesti vastaavuuteen sääntelyn tai valvonnan osalta, mikä johtaisi epätasapuolisiin toimintaedellytyksiin Yhdistyneen kuningaskunnan keskusvastapuolten ja unioniin sijoittautuneiden keskusvastapuolten, jäljempänä ’unionin keskusvastapuolet’, välillä tai unionin rahoitusvakauteen kohdistuviin riskeihin. Koska komissio voi milloin tahansa muuttaa tätä päätöstä, keskeyttää sen soveltamisen, tarkastella sitä uudelleen tai kumota sen, erityisesti jos tapahtuu kehitystä, joka vaikuttaa vastaavuuden määrittämiseen, Euroopan arvopaperimarkkinaviranomaisen (ESMA) ja Englannin keskuspankin välinen tehokas tietojenvaihto ja valvontatoimien koordinointi on olennainen edellytys vastaavuuden tunnustamisen jatkamiselle tämän päätöksen voimassaoloaikana.
                  
               
                     (15)
                  
                  
                     ESMAn ja Englannin keskuspankin välinen tietojenvaihto edellyttää asetuksen (EU) N:o 648/2012 25 artiklan 7 kohdan mukaista kattavien ja tehokkaiden yhteistyöjärjestelyjen vahvistamista. Yhteistyöjärjestelyillä on varmistettava myös mahdollisuus kaikkien merkityksellisten tietojen ennakoivaan jakamiseen asetuksen (EU) N:o 648/2012 25 artiklan 3 kohdassa tarkoitettujen viranomaisten kanssa, EKP ja muut Euroopan keskuspankkijärjestelmän jäsenet mukaan luettuina, jotta näitä viranomaisia voidaan kuulla Yhdistyneen kuningaskunnan keskusvastapuolten tunnustetusta asemasta tai kun nämä viranomaiset tarvitsevat tällaisia tietoja valvontatehtäviensä hoitamiseen.
                  
               
                     (16)
                  
                  
                     Asetuksen (EU) N:o 648/2012 25 artiklan 7 kohdan nojalla vahvistetuilla yhteistyöjärjestelyillä on varmistettava, että ESMAlla on jatkuvasti ja välittömästi käytettävissään kaikki tiedot, mukaan lukien muun muassa tiedot, joiden perusteella voidaan arvioida Yhdistyneen kuningaskunnan keskusvastapuolten unioniin tai sen jäsenvaltioihin suoraan tai välillisesti mahdollisesti aiheuttamia olennaisia riskejä. Yhteistyöjärjestelyillä vahvistetaan mekanismit ja menettelyt, joiden avulla vaihdetaan viipymättä tietoja Yhdistyneen kuningaskunnan keskusvastapuolten määritystoimista, jotka koskevat unionin valuuttojen määräisiä rahoitusvälineitä, markkinapaikkoja, määritysosallistujia ja unionin luottolaitosten ja sijoituspalveluyritysten tytäryrityksiä; yhteentoimivuusjärjestelyistä muiden keskusvastapuolten kanssa; omista varoista; maksukyvyttömyysrahastojen koostumuksesta ja kalibroinnista, vakuuksista, likvideistä varoista ja vakuussalkuista, aliarvostusten kalibrointi mukaan lukien, sekä stressitesteistä. Niillä myös täsmennetään mekanismit ja menettelyt, joilla ilmoitetaan viipymättä kaikista muutoksista, jotka vaikuttavat Yhdistyneen kuningaskunnan keskusvastapuoliin tai Yhdistyneen kuningaskunnan oikeudellisiin ja valvontajärjestelyihin, joita sovelletaan Yhdistyneen kuningaskunnan keskusvastapuoliin, sekä ilmoitetaan viipymättä ESMAlle kaikista Yhdistyneen kuningaskunnan keskusvastapuoliin liittyvistä muutoksista, jotka voivat vaikuttaa rahapolitiikkaan unionissa. Englannin keskuspankki tekee myös tiivistä yhteistyötä unionin viranomaisten kanssa 25 artiklan 7 kohdan mukaisesti. Erityisesti on tärkeää, että ESMAn ja Yhdistyneen kuningaskunnan asiasta vastaavien viranomaisten välillä on tehokkaat yhteistyöjärjestelyt, jotka koskevat niiden valvontatoimien koordinointia, mukaan lukien erityisesti menettelyt sellaisten tunnustettuihin Yhdistyneen kuningaskunnan keskusvastapuoliin liittyvien kriisitilanteiden käsittelemiseksi, joilla on tai voi olla haitallinen vaikutus markkinoiden likviditeettiin tai unionin rahoitusjärjestelmän vakauteen.
                  
               
                     (17)
                  
                  
                     Yhdistyneen kuningaskunnan viranomaisten odotetaan ilmoittavan unionille kaikista Yhdistyneen kuningaskunnan sääntely- tai valvontakehyksen muutoksista, jotka vaikuttavat määrityspalvelujen tarjoamiseen Yhdistyneessä kuningaskunnassa. Komissio seuraa yhteistyössä ESMAn kanssa oikeudellisten ja valvontajärjestelyjen muutoksia, jotka vaikuttavat määrityspalvelujen tarjoamiseen Yhdistyneessä kuningaskunnassa, sekä markkinakehitystä ja valvontayhteistyön tehokkuutta, mukaan lukien ESMAn ja Englannin keskuspankin välinen nopea tietojenvaihto. Komissio voi suorittaa uudelleentarkastelun milloin tahansa, jos tilanteen kehittymisen vuoksi on tarpeen arvioida uudelleen tällä päätöksellä myönnettyä vastaavuutta, mukaan lukien tapaukset, joissa Yhdistyneen kuningaskunnan viranomaiset eivät tee tehokasta yhteistyötä tai joissa ei ole mahdollista arvioida tehokkaasti riskiä, jonka Yhdistyneen kuningaskunnan keskusvastapuolet aiheuttavat unionille tai sen jäsenvaltioille; komissio voi myös arvioida uudelleen Yhdistyneen kuningaskunnan keskusvastapuolten tai Englannin keskuspankin toteuttamia toimia, jotka edistävät perusteetonta ja vilpillistä kilpailua.
                  
               
                     (18)
                  
                  
                     Unionin määritysosapuolten nykyinen liiallinen riippuvuus Yhdistyneen kuningaskunnan keskusvastapuolten tarjoamista palveluista aiheuttaa edelleen riskejä unionin rahoitusvakaudelle sekä unionin rahapolitiikan välittymiselle ja toteuttamiselle erityisesti stressitilanteissa. Tämä vahvistettiin ESMAn arvioinnissa joulukuussa 2021 (8). Arvioinnissa todettiin, että kolme Yhdistyneen kuningaskunnan keskusvastapuolten tarjoamaa määrityspalvelua ovat järjestelmän kannalta merkittäviä unionille tai yhdelle tai useammalle jäsenvaltiolle. Vaikka arvioinnissa pääteltiin, että tässä vaiheessa kyseisten määrityspalvelujen tunnustamisen kumoamisesta aiheutuvat kustannukset olisivat hyötyjä suuremmat, siinä havaittiin kuitenkin merkittäviä riskejä ja haavoittuvuuksia, jotka liittyvät kyseisten määrityspalvelujen jatkuvaan tunnustamiseen erityisesti markkinoiden stressikausien aikana.
                  
               
                     (19)
                  
                  
                     Kuten läpinäkyvyyden, vakauden ja häiriönsietokyvyn lisäämistä koskevassa tiedonannossa (9) korostetaan, järjestelmän kannalta unionissa merkittäviin Yhdistyneen kuningaskunnan keskusvastapuoliin liittyviä vastuita, erityisesti euromääräisiä ja muiden unionin valuuttojen määräisiä OTC-johdannaisvastuita, olisi edelleen vähennettävä.
                  
               
                     (20)
                  
                  
                     Tämän päätöksen voimassaoloajan olisi sen vuoksi annettava riittävästi aikaa unionin keskusvastapuolten määritysvalmiuksien kehittämiseen ja mahdollisuus tarkastella tapoja lisätä kyseisten keskusvastapuolten likviditeettiä ja laajentaa unionin infrastruktuureista tarjottavien määritysratkaisujen valikoimaa, myös hyväksymällä sääntelytoimenpiteitä, joilla tätä prosessia helpotetaan, jotta unionin määritysosapuolten Yhdistyneen kuningaskunnan keskusvastapuoliin liittyviä vastuita voidaan vähentää merkittävästi. Tässä päätöksessä olisi myös annettava riittävästi aikaa keskusvastapuolia koskevan unionin valvontakehyksen uudelleentarkasteluun. Sen vuoksi on aiheellista, että tämän päätöksen voimassaolo päättyy kolmen vuoden kuluttua sen soveltamispäivästä.
                  
               
                     (21)
                  
                  
                     Tämän päätöksen olisi tultava voimaan kiireellisesti, jotta voidaan varmistaa oikeusvarmuus unioniin sijoittautuneille määritysosapuolille ja markkinapaikoille ennen täytäntöönpanopäätöksen (EU) 2020/1308 voimassaolon päättymistä. Jotta vältetään häiriöt Yhdistyneen kuningaskunnan keskusvastapuolten tunnustamisessa ESMAn taholta, päätöstä olisi sovellettava sitä päivää seuraavasta päivästä, jona täytäntöönpanopäätöksen (EU) 2020/1308 voimassaolo päättyy.
                  
               
                     (22)
                  
                  
                     Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Sovellettaessa asetuksen (EU) N:o 648/2012 25 artiklaa katsotaan, että Ison-Britannian ja Pohjois-Irlannin yhdistyneen kuningaskunnan oikeudelliset järjestelyt ja valvontajärjestelyt, joita sovelletaan 31 päivänä joulukuuta 2020 Ison-Britannian ja Pohjois-Irlannin yhdistyneeseen kuningaskuntaan jo sijoittautuneisiin ja siellä toimiluvan saaneisiin keskusvastapuoliin, vastaavat asetuksessa (EU) N:o 648/2012 säädettyjä vaatimuksia.
         
         
            2 artikla
            Tämä päätös tulee voimaan sitä päivää seuraavana päivänä, jona se on julkaistu Euroopan unionin virallisessa lehdessä.
            Sitä sovelletaan 1 päivästä heinäkuuta 2022.
            Sen voimassaolo päättyy 30 päivänä kesäkuuta 2025.
         
         
            Tehty Brysselissä 8 päivänä helmikuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 201, 27.7.2012, s. 1.
         
            (2)  Sopimus Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä (EUVL C 384 I, 12.11.2019, s. 1).
         
            (3)  Poliittinen julistus kehyksestä Euroopan unionin ja Yhdistyneen kuningaskunnan tulevalle suhteelle (EUVL C 384 I, 12.11.2019, s. 178).
         
            (4)  Komission täytäntöönpanopäätös (EU) 2020/1308, annettu 21 päivänä syyskuuta 2020, Ison-Britannian ja Pohjois-Irlannin yhdistyneessä kuningaskunnassa oleviin keskusvastapuoliin sovellettavan sääntelykehyksen vastaavuuden vahvistamisesta määräajaksi Euroopan parlamentin ja neuvoston asetuksen (EU) N:o 648/2012 mukaisesti (EUVL L 306, 21.9.2020, s. 1).
         
            (5)  Komission tiedonanto Euroopan parlamentille, neuvostolle ja Euroopan keskuspankille, annettu 4 päivänä toukokuuta 2017, ”Responding to challenges for critical financial market infrastructures and further developing the Capital Markets Union (Rahoitusmarkkinoiden kriittisten infrastruktuurien haasteisiin vastaaminen ja pääomamarkkinaunionin kehittäminen)” (COM(2017) 225 final), komission tiedonanto Euroopan parlamentille, Eurooppa-neuvostolle, neuvostolle, Euroopan keskuspankille, Euroopan talous- ja sosiaalikomitealle, alueiden komitealle ja Euroopan investointipankille, annettu 19 päivänä heinäkuuta 2018, ”Valmistautuminen Yhdistyneen kuningaskunnan eroamiseen Euroopan unionista 30. maaliskuuta 2019” (COM(2018) 556 final), komission tiedonanto Euroopan parlamentille, Eurooppa-neuvostolle, neuvostolle, Euroopan keskuspankille, Euroopan talous- ja sosiaalikomitealle, alueiden komitealle ja Euroopan investointipankille, annettu 13 päivänä marraskuuta 2018, ”Valmistautuminen Yhdistyneen kuningaskunnan eroamiseen Euroopan unionista 30. maaliskuuta 2019: varautumissuunnitelma” (COM(2018) 880 final) sekä komission tiedonanto Euroopan parlamentille, neuvostolle, Euroopan keskuspankille, Euroopan talous- ja sosiaalikomitealle ja alueiden komitealle, annettu 19 päivänä tammikuuta 2021, ”Euroopan talous- ja rahoitusjärjestelmä: lisää läpinäkyvyyttä, vakautta ja häiriönsietokykyä” (COM(2021) 32 final).
         
            (6)  Siirtymäkauden päätyttyä useissa Yhdistyneen kuningaskunnan säädöksissä säädetään määrityspalveluja Yhdistyneessä kuningaskunnassa koskevasta sääntely- ja valvontakehyksestä. Näitä ovat muun muassa European Union (Withdrawal) Act 2018, Over the Counter Derivatives, Central Counterparties and Trade Repositories (Amendment, etc., and Transitional Provision) (EU Exit) Regulations 2020, Financial Services (Consequential Amendments) Regulations 2020 sekä Financial Services Contracts (Transitional and Saving Provision) (EU Exit) Regulations 2019.
         
            (7)  Financial Services and Markets Act 2000 (Over the Counter Derivatives, Central Counterparties and Trade Repositories) Regulations 2013, Part 5.
         
            (8)  ESMA, Euroopan markkinarakenneasetuksen 25 artiklan 2 c kohdan mukainen arviointikertomus, https://www.esma.europa.eu/press-news/esma-news/esma-publishes-results-its-assessment-systemically-important-uk-central.
         
            (9)  Komission tiedonanto Euroopan parlamentille, neuvostolle, Euroopan keskuspankille, Euroopan talous- ja sosiaalikomitealle ja alueiden komitealle, annettu 19 päivänä tammikuuta 2021, ”Euroopan talous- ja rahoitusjärjestelmä: lisää läpinäkyvyyttä, vakautta ja häiriönsietokykyä” (COM(2021) 32 final).